KTBSTMR เตรียมปันผล 0.1777 บ./หน่วย ขึ้น XD 7 มี.ค.นี้
KTBSTMR ผลงานโตต่อเนื่อง เตรียมปันผลในอัตรา 0.1777 บาทต่อหน่วยทรัสต์ ขึ้นเครื่องหมาย XD 7 มี.ค. จ่าย 21 มี.ค. นี้
KTBSTMR ผลงานโตต่อเนื่อง เตรียมปันผลในอัตรา 0.1777 บาทต่อหน่วยทรัสต์ ขึ้นเครื่องหมาย XD 7 มี.ค. จ่าย 21 มี.ค. นี้
23 ก.พ. 2566

นายพลสิทธิ ภูมิวสนะ ประธานเจ้าหน้าที่บริหาร บริษัท ดาโอ รีท แมเนจเมนท์ (ประเทศไทย) จำกัด หรือ DAOL REIT ในฐานะผู้ก่อตั้งทรัสต์และผู้จัดการกองทรัสต์ เปิดเผยว่า ด้วยศักยภาพสินทรัพย์และการบริหารจัดการทรัพย์สินที่ดี ส่งผลให้ในไตรมาสที่ผ่านมาทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เคทีบีเอสที มิกซ์ หรือ KTBSTMR เติบโตต่อเนื่อง จึงได้พิจารณาจ่ายประโยชน์ตอบแทนสำหรับรอบผลการดำเนินงาน ตั้งแต่วันที่ 1 ต.ค. 2565 ถึงวันที่ 31 ธ.ค. 2565 และกำไรสะสม ในอัตรา 0.1777 บาทต่อหน่วยทรัสต์ รวมมูลค่ากว่า 53.57 ล้านบาท
โดยกำหนดจ่ายประโยชน์ตอบแทนในวันที่ 21 มี.ค. 2566 และกำหนดรายชื่อผู้ถือหน่วยทรัสต์ที่มีสิทธิได้รับประโยชน์ตอบแทน (Record Date) ในวันที่ 8 มี.ค. 2566 พร้อมกำหนดขึ้นเครื่องหมาย XD ในวันที่ 7 มี.ค. 2566 ทั้งนี้กองทรัสต์ KTBSTMR ได้จ่ายประโยชน์ตอบแทนรวมกัน 4 ไตรมาสของปี 2565 รวมทั้งสิ้น 0.7143 บาทต่อหน่วย คิดเป็น 7.14% ต่อปี1/ สะท้อนถึงศักยภาพของสินทรัพย์และการบริหารของกองทรัสต์ ที่มีจุดเด่นในการเป็นกองทรัสต์อิสระที่ลงทุนในสินทรัพย์คุณภาพหลากหลาย
สำหรับ KTBSTMR เป็นกองทรัสต์อิสระแบบผสม ปัจจุบันมีทรัพย์สินภายใต้การบริหารจัดการ (AUM) รวมกว่า 3,765 ล้านบาท มีนโยบายกระจายลงทุนในทรัพย์สินหลากหลายประเภท ได้แก่ อาคารคลังสินค้า (Warehouse) โรงงาน (Factory) อาคารสำนักงาน (Office) และอาคารศูนย์การค้าประเภทคอมมูนิตี้มอลล์ (Community Mall) และศูนย์รับฝากข้อมูล (Data Center)
อย่างไรก็ตามผู้ลงทุนควรทำความเข้าใจกองทรัสต์ KTBSTMR เงื่อนไขผลตอบแทน และความเสี่ยงก่อนตัดสินใจลงทุน สำหรับผู้ที่สนใจกองทรัสต์ KTBSTMR สามารถซื้อขายผ่านตลาดหลักทรัพย์แห่งประเทศไทย หรือสอบถามข้อมูลเพิ่มเติม จากบริษัท ดาโอ รีท แมเนจเมนท์ (ประเทศไทย) จำกัด ผ่าน DAOL Contact Center 02-351-1800 กด 3